Document ID: 32011D0837

KOMISIJOS ĮGYVENDINIMO SPRENDIMAS
2011 m. gruodžio 12 d.
kuriuo taisomas Sprendimas 2010/399/ES Europos Sąjungos lėšomis iš Europos žemės ūkio orientavimo ir garantijų fondo (EŽŪOGF) Garantijų skyriaus, Europos žemės ūkio garantijų fondo (EŽŪGF) ir Europos žemės ūkio fondo kaimo plėtrai (EŽŪFKP) nefinansuoti tam tikrų išlaidų, kurias patyrė valstybės narės
(pranešta dokumentu Nr. C(2011) 9130)
(Tekstas autentiškas tik slovėnų kalba)
(2011/837/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1999 m. gegužės 17 d. Tarybos reglamentą (EB) Nr. 1258/1999 dėl bendrosios žemės ūkio politikos finansavimo (1), ypač į jo 7 straipsnio 4 dalį,
atsižvelgdama į 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (2), ypač į jo 31 straipsnį,
pasikonsultavusi su Žemės ūkio fondų komitetu,
kadangi:
(1)
Sprendimu 2010/399/ES (3) Komisija nusprendė Europos Sąjungos lėšomis nefinansuoti 2 280 860,00 EUR Slovėnijos išlaidų, susijusių su kaimo plėtros priemonėmis „Agrarinė aplinkosauga“ ir „Mažiau palankios ūkininkauti vietovės“, t. y. sumų, kurios 2009 m. birželio 23 d. vis dar nebuvo susigrąžintos iš paramos gavėjų. Šis skaičius pagrįstas Slovėnijos Komisijai pateiktais duomenimis. Slovėnijai buvo pranešta, kad jokios po 2009 m. birželio 23 d. susigrąžintos lėšos neturi būti deklaruojamos ar grąžinamos Komisijai;
(2)
pateikdama Europos Komisijai galutinę išlaidų deklaraciją ir galutinio mokėjimo prašymą baigiant pereinamojo laikotarpio kaimo plėtros programas Slovėnija galutinėse deklaracijose neteisingai nurodė susigrąžintas sumas, kurioms buvo pritaikytas minėtas finansinis koregavimas. Remiantis Slovėnijos nurodytomis sumomis, buvo priimtas Komisijos sprendimas 2009/984/ES (4), kuriuo nustatomas Čekijai, Vengrijai ir Slovėnijai mokėtinas arba iš jų susigrąžintinas galutinis likutis, susidaręs baigus vieną iš pereinamojo laikotarpio kaimo plėtros programų, finansuojamų Europos žemės ūkio orientavimo ir garantijų fondo (EŽŪOGF);
(3)
gavusi vykdomąjį raštą koregavimo sumai pagal Sprendimą 2010/399/ES išieškoti, Slovėnija informavo Komisiją, kad dalis koregavimo sumos jau atimta pagal Sprendimą 2009/984/ES. Slovėnijos mokėjimo agentūros sertifikavimo įstaiga, atlikusi nuodugnų tyrimą, patvirtino, kad sutampa 2 170 331,88 EUR suma;
(4)
todėl Slovėnija privalo Komisijai grąžinti tik Sprendime 2010/399/ES nurodytos pradinės koregavimo sumos (2 280 860 EUR) ir Sprendime 2009/984/ES deklaruotos susigrąžintų lėšų sumos (2 170 331,88 EUR) skirtumą. Šis skirtumas sudaro 110 528,12 EUR. Vietoj pradinio vykdomojo rašto bus išduotas naujas vykdomasis raštas 110 528,12 EUR sumai išieškoti;
(5)
todėl Sprendimas 2010/399/ES turėtų būti atitinkamai pataisytas,
PRIĖMĖ ŠĮ SPRENDIMĄ:
1 straipsnis
Visi su Slovėnija susiję įrašai Sprendimo 2010/399/ES priede pakeičiami šio sprendimo priede pateiktais įrašais.
2 straipsnis
Šis sprendimas skirtas Slovėnijos Respublikai.
Priimta Briuselyje 2011 m. gruodžio 12 d.

Labels: 18
15
19
6